L'horari de visites guiades de la Casa Penya, en la marjal d'Almardà-Almenara, s'avança a l'estiu a les 10.00 hores
21 de juny 2022

![](/media/gehkafwx/c1_mini_m1_casapenya_horarioverano2022.jpg?width=850&height=540.9090909090909)

Igual que durant la resta de l'any, este estiu Acció Ecologista-Agró i l'Ajuntament de Sagunt, a través del Departament de Medi Ambient, conviden el públic a vindre, viure i descobrir La Casa Penya, el centre mediambiental de la Marjal d'Almardà-Almenara, els diumenges. No obstant això, com a novetat, durant els mesos més calorosos de l'any canvia l'horari de les visites guiades: a partir d'este 26 de juny, i durant els mesos de juliol i agost, en lloc de començar a les 11.00 hores arrancaran a les 10.00 hores amb la idea de fugir de la calor.

Diumenge passat, 19 de juny, va finalitzar la campanya d'activitats de la primavera a la Casa Penya amb l'última visita guiada de la temporada en el centre d'educació i voluntariat ambiental de la Marjal d'Almardà-Almenara. Durant els mesos d'abril, maig i juny més d'un centenar de persones van participar en les visites guiades i en les diferents activitats especials programades allí, on van tindre l'oportunitat de descobrir un indret tan especial, reconnectant a més amb les arrels naturals.

Este estiu es vol que vinga més gent i s'enamore de la màgia que es respira en este aiguamoll _Ramsar_. Per això, amb la col·laboració de l'Ajuntament de Sagunt, s'obrirà tots els diumenges amb un horari adaptat a les condicions meteorològiques de l'estiu. Concretament, s'avança una hora l'inici de les visites guiades, que a partir d'este mateix diumenge, 26 de juny, començaran a les 10.00 hores en lloc de les 11.00 hores. D'esta manera es podrà gaudir millor de la història i els tresors naturals que amaguen tant La Casa Penya com la Finca de Penya, la reserva de fauna silvestre que Acció Ecologista-Agró custòdia en la Marjal d'Almardà.

Cal recordar que a banda de les visites guiades dels diumenges, també se celebrarà este estiu una nova edició dels Capvespres a la Casa Penya, que és una campanya d'activitats que consta de quatre jornades especials per a gaudir de l'espectacular posta de sol en la Marjal. El primer capvespre serà este dijous, 23 de juny, i comptarà amb un passeig amb bici per al qual ja es poden formalitzar les inscripcions emplenant el [**formulari**](https://forms.gle/YrtqmY7u5yR5B3i4A) habilitat.

*   [](http://www.facebook.com/sharer.php?u=https://aytosagunto.es/va/actualitat/casa-penya-marjal-almarda-almenara-horari-d-estiu-sagunt-2022-06-21/ "Facebook")
*   [](http://twitter.com/share?url=https://aytosagunto.es/va/actualitat/casa-penya-marjal-almarda-almenara-horari-d-estiu-sagunt-2022-06-21/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/casa-penya-marjal-almarda-almenara-horari-d-estiu-sagunt-2022-06-21/ "Linked In")
*   [](mailto:?body=https://aytosagunto.es/va/actualitat/casa-penya-marjal-almarda-almenara-horari-d-estiu-sagunt-2022-06-21/)